Gajdoš podáva podnet na Generálnu prokuratúru vo veci Slovenských brancov

Prokuratúra má preskúmať činnosť.

23. júl 2018 o 11:18 (aktualizované 23. júl 2018 o 12:03) TASR

video //www.sme.sk/vp/36907/

Článok pokračuje pod video reklamou

BRATISLAVA. Minister obrany Peter Gajdoš (SNS) podáva na Generálnu prokuratúru SR podnet vo veci Slovenských brancov.

Chce, aby prokuratúra preskúmala činnosť tejto polovojenskej organizácie a povedala, či nie je ohrozením bezpečnosti Slovenska a v rozpore s platnými zákonmi.

Hru na vojakov odmieta

Zdôrazňuje, že jedinou legálnou obrannou organizáciou Slovenska sú Ozbrojené sily SR. Minister to oznámil na tlačovej konferencii v Bratislave.

"Vzhľadom na medializované udalosti z posledných dní som sa rozhodol podať podnet na generálnu prokuratúru, aby preskúmala činnosť polovojenskej organizácie Slovenskí branci," vyhlásil.

Gajdoš odmieta tolerovať, že niekto "s nejasným cieľom sa snaží militarizovať spoločnosť a hrať sa na vojakov".

Od generálnej prokuratúry chce minister počuť, či je činnosť Slovenských brancov v súlade so slovenskými zákonmi.

"Nie je možné, aby tu pôsobila paralelná vojenská skupina, ktorá chce alternovať ozbrojené sily vo svojej činnosti," zdôraznil minister, ktorý sa dištancuje od aktivity tejto polovojenskej organizácie.

Rovnako odmieta spoluprácu s takýmito organizáciami.

Výcvik profesionálnych vojakov

V súvislosti s informáciami o tom, že s brancami spolupracujú skutoční vojaci, minister povedal, že v súčasnosti neporušujú platné zákony, ich velitelia ich nemôžu personálne riešiť.

"Ale to neznamená, že do budúcnosti to necháme bez povšimnutia. To, čo získava výcvikom profesionálny vojak, by nemalo byť zneužívané na výcvik takýchto polovojenských skupín," zdôraznil minister.

Na základe stanoviska prokuratúry sa ministerstvo bude podľa Gajdoša snažiť riešiť aj túto situáciu, tiež zneužívanie insígnií Ozbrojených síl SR, ako aj používanie vojenskej techniky takýmito organizáciami.